ET Euroopa Liidu Teataja C 197/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 197/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„COLLINE PONTINE”

EÜ nr: IT-PDO-0005-0499-28.09.2005

KPN ( X ) KGT ( )

Käesolevas kokkuvõttes esitatakse informatsiooniks spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole e Forestali Aadress: Via XX Settembre 20 00187 Roma RM ITALIA Tel +39 0646655104 Faks +39 0646655306 E-post: saco7@politicheagricole.it

2. Taotlejate rühm:

Nimi: Associazione Provinciale Produttori Olivicoli di Latina Aadress: Via Don Minzoni 04100 Latina LT ITALIA Tel +39 0773668957 Faks +39 0773668957 E-post: aspollatina@libero.it Koosseis: tootjad/töötlejad ( X ) muud ( )

3. Toote liik:

Klass 1.5. – Õlid ja rasvad – ekstra neitsioliiviõli

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Colline Pontine”

4.2. Kirjeldus:

Ekstra neitsioliiviõli, millel on järgmised füüsikalised ja keemilised omadused:

KEEMILIS-FÜÜSIKALISED NÄITAJAD Üldhappesus, väljendatuna oleiinhappena, maksimaalselt 0,6 grammi 100 grammi õli kohta Peroksiidarv kuni 12 Polüfenoolide sisaldus üle 100 mg/kg Oleiinhappe sisaldus vähemalt 72 %

Organoleptilised omadused: värvus varieerub sügavrohelisest kollaseni kuldsete varjunditega. Värvus sõltub kultivari „Itrana” oliivide koristusajast, mis algab viljade järkjärgulise valmimise tõttu juba novembris ja võib kesta järgmise aasta 31. jaanuarini. See eripära võimaldab ekstra neitsioliiviõli „Colline Pontine” tootjatel ja töötlejatel planeerida oliivikoristust sõltuvalt erinevatest hooajalistest teguritest (ilmastikutingimused, viljade kogus oliivisaludes jne). Ekstra neitsioliiviõlile „Colline Pontine” on iseloomulikud järgmised omandused: varieeruva tugevusega (keskmisest tugevani) rohelise oliivi aroom, mandline järelmaik ja kerge rohuvarjund. Tootele on eriomane (rohelise) tomati lõhn ning kergest keskmiseni ulatuv mõrudus ja teravus. ORGANOLEPTILISED NÄITAJAD MEDIAAN Defektid 0 Oliivimaitse 4–7 Mõrudus 3–5 Teravus 3–5 Tomatisus 3–6

Kaitstud päritolunimetusega ekstra neitsioliiviõli „Colline Pontine” tuleb toota järgmistest oliivisortidest:

— „Itrana” (50 %–100 %);

— „Frantoio” ja „Leccino” (kuni 50 %);

— muud sordid (maksimaalselt 10 %).

4.3. Geograafiline piirkond:

Kaitstud päritolunimetusega ekstra neitsioliiviõli „Colline Pontine” toodetakse Lazio maakonna Latina provintsi järgmiste haldusüksuste haldusterritooriumil:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma e Damiano, Sermoneta, Sezze, Sonnino, Spigno Saturnia, Terracina.

4.4. Päritolutõend:

Tootmisprotsessi iga etappi tuleb jälgida, dokumenteerides kõik sisendid ja väljundid. Sel viisil tagatakse toodete jälgitavus, mida aitab veelgi parandada haritava maa, oliivitootjate, õliveskite ja villijate kandmine kontrolliasutuse hallatavasse registrisse ning kontrolliasutuste teavitamine toodangu kogusest. Kõiki neisse erinevatesse registritesse kantud juriidilisi ja füüsilisi isikud kontrollib pädev asutus spetsifikaadi nõuete ja kehtestatud kontrollikava alusel.

4.5. Tootmismeetod:

Sertifikaadis on muu hulgas ette nähtud, et mullatöödest teostatakse põhiliselt pindmist kobestamist, mis on oluline ka umbrohutõrjeks. Lubatud on alustaimkatte kasutamine, samuti keemiline umbrohutõrje. Kahjuritõrjeks tuleb kasutada sobivaid tehnikaid, et hoida ära või vähendada miinimumini tõrjeainete jääkide ladestumine viljades. Saagi kogus ei tohi ületada 100 kg oliivipuu kohta. Oliivid tuleb koristada käsitsi või mehaaniliselt nii, et maapinnale ei jääks vilju lebama. Mõlemal juhul tuleb kasutada võrke; puudelt mahalangenud vilju ei tohi saagi hulka lisada. Oliivide koristamist alustatakse siis, kui viljad on poolküpsed, ja see kestab 31. jaanuarini. Keelatud on kasutada keemiatooteid, mis põhjustavad või soodustavad viljade lõhenemist. Oliivide transportimiseks kasutatakse pestavaid mahuteid, millel on õhuaugud. Kasutada tohib ka roostevabast terasest ja muudest materjalidest mahuteid, kui need on pestavad ja sobivad toiduainete transpordiks, kuid sel juhul tuleb oliivide töötlemisega alustada samal päeval. Igal juhul tuleb oliivid pressida 48 tunni jooksul pärast koristamist. Õli pressimisel on rangelt keelatud kasutada keemilisi ja/või bioloogilisi lisaaineid, aga ka mehaanilisi lisandeid (talk); kasutada võib vaid mehaanilisi ja füüsilisi pressimisvõtteid, mis võimaldavad säilitada õli algupäraseid omadusi. Esmalt eemaldatakse oliividelt lehed ja viljad pestakse, et kõrvaldada pestitsiidide jäägid ja muud võõrollused. Õli pressimine peab toimuma mehhaanilisel ja füüsilisel teel, mis võimaldab säilitada oliivide algupäraseid maitseomadusi. Oliivimassi temperatuur ei tohi olla kõrgem kui 33 °C ja pressimine võib kesta maksimaalselt 50 minutit. Töötlusmeetodi „ripasso” kasutamine on keelatud. Õli pressimisel ei tohi kasutada keemilise või bioloogilise toimega lisaaineid ega talki. Saadud õlikogus ei tohi ületada 27 % oliivide kaalust. Kaitstud päritolunimetusega „Colline Pontine” oliiviõli võib valmistada ka mahepõllumajanduslikul teel. Mahutid, milles kaitstud päritolunimetusega „Colline Pontine” ekstra neitsioliiviõli kuni tarbimiseni hoitakse, peavad olema tumedast klaasist, roostevabast terasest või keraamilised, õigusaktides sätestatud koostisega, kandma allpool kirjeldatud märgistust ning nende maht ei tohi ületada viit liitrit. Kasutada võib ka fooliumist ja sobivast normikohasest sünteetilisest materjalist 10-milliliitriseid üheannuselisi kotikesi, millel on kehtivate eeskirjadega ettenähtud märked ja mis on kontrolliasutuses nummerdatud. Oliivide kasvatamine ning kaitstud päritolunimetusega „Colline Pontine” ekstra neitsioliiviõli pressimine ja villimine peab toimuma punktis 4.3 osutatud tootmispiirkonnas, et viia miinimumini ekstra neitsioliiviõli „Colline Pontine” organoleptiliste omaduste nõrgenemise või kadumise oht õli pressimise, ladustamise ja sertifitseerimise ajal. Nimelt on oht, et toote kvaliteet halveneb võimaliku kokkupuute tõttu päikesevalguse, soojuse ja õhuhapnikuga, toote transportimisel tootmispiirkonnast väljapoole tunduvalt suurem.

4.6. Seos piirkonnaga:

Kaitstud päritolunimetusega „Colline Pontine” ekstra neitsioliiviõlil on iseloomulikud omadused, mis tulenevad õli tootmispiirkonnast, eeskätt aga kultivarist „Itrana”, mis on punktis 4.3 osutatud piirkonnas eriti levinud ja omandab seal kasvades eripärased omadused, mis annavad ekstra neitsioliiviõlile „Colline Pontine” tugeva ja iseloomuliku maitse- ja lõhnabuketi.

Ekstra neitsioliiviõli „Colline Pontine” võib iseloomustada sõnaga „harmooniline”, mis võtab hästi kokku selle toote erilise sünergia ja kvaliteedi ning tema omaduste homogeensuse, mistõttu lai tarbijatering on selle õli hästi vastu võtnud.

Punktis 4.3 osutatud tootmispiirkonnas koosneb maapind peamiselt hiliskriidiajastu kompaktsest lubjakivist. Selline pinnas, millel on enamasti õhuke mullakiht, on niiskust hästi läbilaskev ja enamiku aastast kuiv. Vahemerelist kliimat iseloomustavad soojad talved, mil temperatuur langeb harva alla nulli. Pontina provintsi künkad on täis oliivisalusid, mis kulgevad peaaegu katkematu joonena Rocca Massima ja Cori aladelt kagusse kuni Minturno ja Castelforte haldusüksuste ning Napoli provintsi piirini.

Oliivisort „Itrana”, mida tuntakse ka „Oliva di Gaeta”, „Trana”, „Oliva Grossa” ja „Cicerone” nime all, on ekstra neitsioliiviõli „Colline Pontine” tootmispiirkonnas tugevas ülekaalus, sest 70 % oliivipuudest on sellest sordist. Sordi „Itrana” ja punktis 4.3 osutatud piirkonna vahel on eriline seos. Selle sordi teine nimetus „Oliva di Gaeta” viitab sordi algsele kasvupiirkonnale, mis laienes Gaeta, Itri ja Formia aladelt Rooma paavstiriigi territooriumile ja hiljem kogu Pontina provintsi künklikule ja mägisele alale. „Itrana” järkjärguline levik selles piirkonnas on seega sajanditepikkuse oliivikasvatustraditsiooni tulemus. Kuna osa toodangust (olivo di Gaeta) on sajandite jooksul nauditud suupistena, liigitatakse „Itrana” ka lauaoliivide hulka. Agronoomilisest seisukohast on selle oliivisordi koristus väga hiline eeskätt viljade järkjärgulise küpsemise tõttu.

Pinnas, küngaste kalle, kliima ja oliivisalude sordiline koostis annavad ekstra neitsioliiviõlile „Colline Pontine” eriomase tasakaalu ja harmoonia. Oliivisorti „Itrana” kasvatatakse ka teistes Itaalia piirkondades, kuid neist viljadest saadud õli happeline koostis, selles leiduvate polüfenoolide kogus ning toote mõrudus ja teravus on erinevad. Seda kinnitavad ka hiljutised uuringud, mille teostasid Lazio maakond, Arsial Lazio, I.S.O.L. (Istituto Sperimentale per l’Olivicoltura Sez. di Spoleto – oliivikasvatuse eksperimentaalinstituudi Spoleto osakond) ja Rooma „La Sapienza” ülikool õli kvaliteedi parandamise piirkondliku programmi raames, mida rahastas EL vastavalt määrusele (EÜ) 2407/2001.

Ekstra neitsioliiviõlile „Colline Pontine” on iseloomulik varieeruva tugevusega puuvilja-rohuaroom ning tasakaalustatud mõrudus ja teravus, samuti ainulaadne „rohelise tomati” lõhn, mida ei täheldata naabruses ega ka kaugemal asuvate piirkondade õlitoodangus.

Seda ainulaadsust tõendavad kaalukad riiklikud ja rahvusvahelised kvaliteedipreemiad (vanimad pärinevad aastast 1872), samuti arvukad ajaloolised dokumendid, milles rõhutatakse, et toote organoleptiliste omaduste ainulaadne harmoonia tuleneb tootmispiirkonna mulla- ja kliimatingimustest ning sordilisest koostisest. Pontina provintsis ja eeskätt mäejalamil paiknevates oliivisaludes, kus asub tootmispiirkond, on oliivikasvatus andnud ühiskondlikule elule tugeva tõuke. See on sajandeid mõjutanud piirkonna arengut ja kohalike elanike argipäeva, samuti sealset majandust, mis põhineb pea eranditult oliivikasvatusel. Kliima on mahe ja oliivisaludele soodne. Tootmismaad paiknevad mäestikus või mäejalamil, pinnas on kaljune, kivine või pehme, sõltuvalt lähiümbruses asuvate Lepini, Ausoni ja Aurunci mäeahelike geomorfoloogiast. Tootmispiirkond on lõunaedelasuunalise kallakuga mere poole. Geomorfoloogilisest aspektist on tegemist ligi 100 km pikkuse mere poole kaldus terrassiga, mis on üks suurimaid homogeensete geograafiliste tingimustega Itaalia piirkondi. Siinsetes oliivisaludes on sajandeid olnud ülekaalus sort „Itrana”, mis on levinud ka mujal Lazios, kuid ainult Latina provintsis on selle sordi osakaal niivõrd suur (90 % puudest Sonnino ja Itri haldusüksuste oliivikasvandustes). Oliivipuud on hästi välja arenenud hoolimata pinnase tugevast kaldest.

Paavstiriigi ametivõimud, kes tegelesid muu hulgas tõsiselt soode kuivendamisega, andsid välja tänaseni Latina provintsi arhiivides säilinud edikti, millega määrati 100 skuudot preemiat igaühele, kes istutab 100 oliivipuud. 1786. aastaks oli istutatud juba 48 901 hektarit oliivisalusid. Oliivikasvatuse levikut kinnitavad ka XVIII sajandi katastriandmed. Itaalia riik on väärtustanud oliivikasvatust läbi aegade, kaitstes seda majandussektorit kaubandushäirete eest ja tagades toote esindatuse erinevatel laatadel. Soode kuivendamise perioodil jätkus tootmispiirkonnas valmistatud õli tutvustamine erinevatel rahvusvahelistel messidel ning majandusliku iseseisvuse ajajärgul arendati hoolimata rahvusvahelise kaubanduse soikumisest „rändavate põllumajandusekspertide” (cattedre) abiga oliivikasvatusse investeerimise poliitikat, mis võttis arvesse põllumajandustehnoloogilisi uuendusi.

4.7. Kontrolliasutus:

Kontrolli teostab eraõiguslik asutus.

Nimi: 3A-PTA Aadress: Fraz. Pantalla 06050 Todi PG ITALIA Tel +39 07589572224 Faks +39 0758957257 E-post: certificazione@parco3a.org Veebileht: http://www.parco3a.org

4.8. Märgistus:

Kõik mahutid peavad olema varustatud ühekordse avamissüsteemiga. Kaitstud päritolunimetus „Colline Pontine” peab olema kantud etiketile selgete, kustumatute tähtedega, mis eristuvad värvitoonilt nii etiketist kui kõigist muudest sellel olevatest märgetest. Kirje „Colline Pontine” tähesuurus peab olema suurem kui muul etiketi ja lisaetiketi tekstil. Geograafilise tähise „Colline Pontine” alla peab olema märgitud „D.O.P. denominazione d’origine protetta” (kaitstud päritolunimetus) sama suurte tähtedega. Lubatud on korrektsed viited nimedele, ärinimedele ja kaubamärkidele, kui need ei ole tootjat ülistava ja tarbijat eksitava iseloomuga. Majandi ja ettevõtte nime ning viidet pakendamisele tootmispiirkonnas asuvas ettevõttes või ettevõtete ühenduses võib kasutada vaid juhul, kui õli on valmistatud eranditult asjaomase ettevõtte poolt hallatavate kasvanduste toodangust. Etiketile peab olema tingimata märgitud õli valmistamise aastakäik. Soovi korral võib kasutada viidet mahepõllundusele. Logol „Colline Pontine”, mille kujundust ja värvigammat on käesolevas spetsifikaadis üksikasjalikult kirjeldatud, on kujutatud küngaste taustal kolm kollast dooria stiilis sammast, mille kohal ripub lähivaates rohekashall oliivioks. Ringikujulisel äärel on kiri „Colline Pontine”. See sümboolika viitab Rooma-eelsetele tsivilisatsioonidele ning kolmele mäeahelikule (Lepini, Ausoni ja Aurunci). Logo võib olla etiketist eraldi, kuid see peab olema samal pakendiküljel.